Crème brûlée med bær
**Dessert** er en matrett som serveres etter hovedrettene, på slutten av måltidet. Den smaker ofte søtt, men kan også ha en sterkere smak som f.eks dessert-ost. Ordet dessert kommer fra det franske *desservir*, som betyr «Å rydde bordet».

Noen vanlige desserttyper er ost, frukt, crème brûlée, sjokoladepudding, sjokoladefondant, panna cotta og tiramisù.

Multekrem
Norske desserter har tradisjoner langt tilbake i tid. Under Riksforsamlingen på Eidsvoll i 1814 ble det servert brødpudding med romtrukne rosiner som dessert. Brødpudding blir laget av kaker eller brød som blir delt i biter og en blanding av fløte, egg og sukker. Andre puddinger serveres med rød saus som for eksempel diplomat, sago og semule. Diplomatpudding inneholder mandler, rosiner, tørkede frukter, fløte, egg, sukker, gelatin, appelsinsaft og likør. Semulepudding er laget av semulegryn, som er laget av den innerste kjernen i hvetekornet. Sagopudding er laget av sagogryn som ble laget av margen i sagopalmen.

En annen typisk norsk dessert er tilslørte bondepiker som består av lagvis eplemos, krem og smuldret kavring eller brunede brødsmuler. Kalvedans eller råmelkspudding består av råmelk, gelatin og/eller egg. Karamellpudding regnes også som en tradisjonell norsk dessert men den finnes i flere varianter i Skandinavia og flere steder i resten av Europa. Puddingen serveres med karamellsaus og krem. Banansplitt ble funnet opp i Amerika i 1904 og var populær i Norge fra 1930-tallet og til langt ut på 1960-tallet. Den består av to halvdeler av bananen, med vaniljeis, hakkede nøtter og sjokoladesaus som garnityr.

Karamellpudding
Fruktsalat er en gammel dessert til hverdag eller fest. Man kutter opp frukt og bær som serveres med vaniljesaus, krem eller iskrem. Også krem-varianter som trollkrem og multekrem har lange tradisjoner i Norge. Trollkrem lages med tyttebær, sukker, og piskede eggehvite. Multekrem er laget med multer, sukker, og pisket krem.

Til desserter kan man servere en dessertvin, portvin, sherry eller bokkøl. Noen velger å servere drikke isteden for dessert. Da er det ofte en kaffe- eller sjokoladebaserte drikker som kan inneholde krem eller iskrem som gjør dem mer fyldige og dessert lignende. Men det kan også være en søt likør, sherry eller dessertvin.

Desserttyper
------------

Noen vanlige typer desserter (lista er ikke fullstendig):

* Annin tofu
* Banansplitt
* Brownies
* Brødpudding
* Bær
* Crème brûlée
* Diplomatpudding
* Dronning Maud-dessert
* Eggedosis
* Fromasj
* Frukt
* Fruktgrøt
* Fruktsalat
* Gelé
* Iskrem
* Kaker
* Kalvedans
* Karamellpudding
* Kompott
* Muffins
* Multekrem
* Ost
* Pai
* Panna cotta
* Pannekaker
* Puddinger
* Riskrem
* Semulepudding
* Sjokoladefondant
* Sorbet
* Svele
* Spettkaka (Skåne)
* Tilslørte bondepiker
* Tiramisù

* Trollkrem

Referanser
----------

1. ↑  «Gode, gammeldagse desserter». *godt.no*. 13. november 2012. Besøkt 10. desember 2023.
2. ↑  «Prinsessepudding (semulepudding)». *www.matprat.no* **(norsk)**. Besøkt 10. desember 2023.
3. ↑  «Tilslørte bondepiker». *www.matprat.no* **(norsk)**. Besøkt 10. desember 2023.
4. ↑  NRK (10. april 2015). «Karamellpudding». *NRK*. Besøkt 10. desember 2023.
5. ↑  «All-American Banana Split». *Taste of Home* **(engelsk)**. Besøkt 10. desember 2023.
6. ↑  «Frisk fruktsalat | Oppskrift | Meny.no». *www.meny.no* **(norsk)**. Besøkt 10. desember 2023.
7. ↑  «Trollkrem | dessert med tyttebær | Oppskrift | Meny.no». *www.meny.no* **(norsk)**. Besøkt 10. desember 2023.
8. ↑  TINE. «Multekrem - Oppskrift fra TINE Kjøkken». *TINE* **(norsk)**. Besøkt 10. desember 2023.

Eksterne lenker
---------------

* (en) Desserts – kategori av bilder, video eller lyd på Commons Rediger på Wikidata

* (en) Desserts – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** GND **·** LCCN **·** BNF **·** BNF (data) **·** NKC **·** BBC Things
 |